**POVJERENSTVO ZA PROVOĐENJE IZBORA HRVATSKE POLJOPRIVREDNE KOMORE**

**PRAVILNIK O PROVOĐENJU IZBORA HRVATSKE POLJOPRIVREDNE KOMORE**

Na 44. sjednici Upravnog odbora održanoj 4. listopada 2021. godine imenovano je Povjerenstvo za provođenje izbora u Hrvatskoj poljoprivrednoj komori. Na temelju odluke Povjerenstva za provođenje izbora održane 28. prosinca 2021. godine donosi se

**PRAVILNIK ZA PROVOĐENJE IZBORA**

**U HRVATSKOJ POLJOPRIVREDNOJ KOMORI**

1. **OPĆE ODREDBE**

**Članak 1.**

Ovim se aktom utvrđuju uvjeti, pravila i rokovi kandidiranja i način izbora članova za tijela Hrvatske poljoprivredne komore (u daljnjem tekstu: izbori).

**Članak 2.**

1) Jamči se sloboda opredjeljenja birača i tajnost njihova glasovanja.

2) Pravo je i dužnost birača da glasuju samo jedanput.

3) Nitko ne može tražiti od birača objavu glasačkog opredjeljenja.

4) Nitko ne može biti pozvan na odgovornost zbog glasovanja ili zbog toga što nije glasovao.

**Članak 3.**

Birači su svi članovi Komore, obavezni i dobrovoljni.

Obaveznim članom Komore postaje se u trenutku upisa u upisnik OPG-ova.

Dobrovoljnim članom postaje se na vlastiti zahtjev dostavom potpisane Izjave o pristupanju Komori i jednokratnom uplatom godišnje članarine ili uplatom mjesečne članarine koju je utvrdila Skupština Komore.

Obavezni članovi su svi poljoprivrednici upisani u Upisnik obiteljskih poljoprivrednih gospodarstava (u daljnjem tekstu: Upisnik OPG-ova) sukladno posebnom propisu kojim se propisuju način i uvjeti za upis u Upisnik OPG-ova.

Dobrovoljni članovi Komore mogu biti sve ostale fizičke i pravne osobe upisane u Upisnik poljoprivrednika sukladno posebnom propisu kojim se određuju ciljevi i mjere poljoprivredne politike te druge fizičke ili pravne osobe koje svojim radom mogu pridonijeti u obavljanju djelatnosti Komora, definiranih Statutom HPK, a nemaju obvezu upisa u Upisnik poljoprivrednika.

**Članak 4.**

Delegati u Skupštinu Hrvatske poljoprivredne komore (u daljnjem tekstu: Komore) biraju se neposredno na izborima i moraju ispunjavati uvjete iz članka 3 ovog Pravilnika, a su to nositelji ili članovi obiteljskih poljoprivrednih gospodarstava, vlasnici obrta, odnosno odgovorne osobe pravnih osoba upisanih u Upisnik poljoprivrednika ili Upisnik OPG-ova, fizičke osobe itd. osim onih koji su pravomoćnom sudskom odlukom lišeni poslovne sposobnosti.

**Članak 5.**

1) Povjerenstvo za provedbu izbora (u daljnjem tekstu: Povjerenstvo) sukladno članku 16, stavku 1. točka 26. Statuta imenuje Upravni odbor te obavlja sljedeće poslove:

- odlučuje o raspisivanju izbora,

- priprema i provodi izbore,

- donosi odluku o imenovanju Biračkog odbora,

- utvrđuje i objavljuje popis birača,

- odlučuje o prihvaćanju te objavljuje prihvaćene prijedloge kandidata,

- objavljuje rezultate izbora,

- osigurava informiranje o provedbi izbora

- te provodi druge radnje sukladno Statutu Komore kako bi izbori bili provedeni na pravedan i demokratski način.

**Članak 6.**

1. Rok za provedbu izbora, broj članova koji se biraju u Skupštinu po županijama, te rokovi za provođenje pojedinih izbornih radnji određuju se odlukom Povjerenstva za provođenje izbora.
2. Odluke iz stavka 1. ovoga članka objavljuju se na internetskoj stranici Komore [www.komora.hr](http://www.komora.hr) .
3. Popisi birača zaključuju se s danom 31.12.2021. godine, a objavljuju se samo MIBPG/OIB na internetskoj stranici Komore.
4. Obavezni članovi: ukoliko se žele kandidirati i biti birani u bilo koje tijelo Komore moraju imati uplaćenu godišnju članarinu za 2021. godine do dana predaje kandidature i prikupljenih 15 potpisa (MIPBG-ova) na posebnom obrascu koji je utvrdilo Povjerenstvo za provođenje izbora. Kandidirati se može nositelj OPG-a ili član OPG-a. Ne mogu se kandidirati više članova istog OPG-a. Svaki MIBPG mora imati svoju e-mail adresu. Ukoliko OPG ne posjeduje istu, neophodno ju je napraviti te obavijestiti o novoj e-mail adresi Izborno povjerenstvo na [clanstvo@komora.hr](mailto:clanstvo@komora.hr) prije dana predaje kandidature.

5. Dobrovoljni članovi: ukoliko se žele kandidirati i biti birani u bilo koje tijelo Komore moraju imati potpisanu Izjavu o pristupanju, uplaćenu godišnju članarinu za 2021. do dana 31.12.2021. i prikupljenih 15 potpisa (MIPBG-ova/OIB-a) na posebnom obrascu. Kandidirati se može nositelj ili član OPG-a (neusklađenog), vlasnik obrta, ovlaštena osoba za zastupanje u pravnom subjektu, fizička osoba. Ne mogu se kandidirati više članova istog gospodarstva/subjekta. Svaki MIBPG/OIB mora imati svoju e-mail adresu, ukoliko OPG/tvrtka/fizička osoba ne posjeduje istu, neophodno je napraviti te obavijestiti o novoj e-mail adresi Izborno povjerenstvo na e-mail [clanstvo@komora.hr](mailto:clanstvo@komora.hr) prije dana predaje kandidature.

1. Glasovanje se provodi elektronski (online), po principu „Jedan MIBPG/OIB – jedan e-mail – jedan glas“
2. Izgled i sadržaj obrazaca utvrđuje se od strane Povjerenstva za provođenje izbora, koji se objavljuje na internetskoj stranici Komore (preuzimanje obrasca je moguće na stranicama [www.komora.hr](http://www.komora.hr)) ili na zahtjev putem e-maila [clanstvo@komora.hr](mailto:clanstvo@komora.hr)

**Članak 7.**

Izborna promidžba počinje danom objave prihvaćenih kandidata, a završava 24 sata prije početka glasovanja.

**Članak 8.**

Pripreme i provođenje izbora za tijela Komore Povjerenstvo obavlja isključivo na za to predviđenim obrascima tiskanim od strane Povjerenstva, koji su njegov sastavni dio:

1. IZSPOT21.1.1 – obrazac „Prikupljanje potpisa za delegata u Skupštini“

1. IZSKAN21.2.1 – obrazac „Prijedlog kandidature za delegata u Skupštini HPK“

1. IZSGL21.00.3, IZSGL21.01.3, IZSGL21.20.3, IZSGL21.21.3, IZSGL21.22.3, IZSGL21.23.3, IZSGL21.31.3, IZSGL21.32.3, IZSGL21.33.3, IZSGL21.34.3, IZSGL21.35.3, IZSGL21.40.3, IZSGL21.42.3, IZSGL21.43.3, IZSGL21.44.3, IZSGL21.47.3, IZSGL21.48.3, IZSGL21.49.3, IZSGL21.51.3, IZSGL21.52.3, IZSGL21.53.3 – obrazac “Glasački listić za izbor delegata u Skupštinu po županijama“.
2. IZPPOT21.4.0 – obrazac „Prikupljanje potpisa za predsjednika HPK“
3. IZPRKAN21.4.1 – obrazac „Prijedlog kandidature za predsjednika HPK“
4. IZPRGL21.4.2 – obrazac „Glasački listić za izbor Predsjednika HPK“
5. IZUOGL21.00.5, IZUOGL21.21.5, IZUOGL21.23.5, IZUOGL21.31.5, IZUOGL21.32.5, IZUOGL21.33.5, IZUOGL21.34.5, IZUOGL21.35.5, IZUOGL21.43.5, IZUOGL21.44.5, IZUOGL21.47.5, IZUOGL21.48.5, IZUOGL21.52.5 - obrazac „Glasački listić za izbor Upravnog odbora HPK po županijama“
6. IZPRSTK21.6.1.S, IZPRSTK21.6.1.I, IZPRSTK21.6.1.J – obrazac „Prijedlog kandidature za člana Predsjedništva HPK po regijama“
7. IZPRSTGL21.6.2.S, IZPRSTGL21.6.2.I, IZPRSTGL21.6.2.J – obrazac „Glasački listić za izbor člana Predsjedništva HPK po regijama“
8. IZNOK21.7.1 – obrazac „Prijedlog kandidature za Nadzorni odbor HPK“
9. IZNOGL21.8.1 – obrazac „Glasački listić za Nadzorni odbor HPK“
10. IZPRIG21.9.1 - obrazac „Podnošenje prigovora“
11. Obrazac 1. – Izjava o nekažnjavanju
12. Obrazac 2. – Životopis kandidata i opis gospodarstva

Obrasce za prikupljanje potpisa, Obrazac za prijavu kandidatura, Obrazac za podnošenje prigovora, Obrazac „Izjava o nekažnjavanju“ i Obrazac „Životopis i opis gospodarstva“ mogu se preuzeti na internetskim stranicama Komore.

Glasački listići svaki glasač dobiva na svoj email u elektroničkom obliku.

Elektronički glasački listići pohranjuju se u elektroničkoj arhivi Komore, a drugi izborni materijali, u papirnatom obliku u prostorijama Hrvatske poljoprivredne komore na rok od 4 godine.

**Članak 9.**

Birački odbor, imenovan od strane Povjerenstva provodi izbore ONLINE putem platforme za glasovanje FairVotes i uživo na Izbornoj skupštini.

Pravila i način glasovanja na Izbornoj skupštini propisuju se ovim Pravilnikom i Poslovnikom rada Izborne skupštine.

Online glasovanje traje 8 dana.

Pravila i objašnjenja za online glasovanje bit će objavljena na internetskoj stranici kao poseban dodatak ovom Pravilniku.

Glasovanje na izbornoj Skupštini uživo provodi se u Gradu Zagrebu. Akreditacija birača se održava na ulazu u prostor gdje se održavaju izbori. Birač može glasati samo jednom i to na glasačkim listićima koje će mu uručiti Birački odbor.

**Članak 10.**

Birački odbor čine:

- 3 (tri) člana Izbornog povjerenstva

1) U zapisnik o radu Birački odbor bilježi:

* + broj birača prema popisu birača,
  + koliko je birača glasovalo,
  + koliko je glasačkih listića proglašeno nevažećim,
  + koliko je glasova dobio svaki kandidat

2) Osim podataka iz stavka 1. ovoga članka, u zapisnik se unose i sve druge činjenice koje su važne za postupak glasovanja.

3) Pisane primjedbe na zapisnik ovlašten je dati svaki član Biračkog odbora.

4) Zapisnik potpisuju svi članovi Biračkog odbora.

5) Svaki član Biračkog odbora ima pravo na presliku ili prijepis zapisnika o radu, kojeg svojim potpisima ovjeravaju svi članovi Biračkog odbora.

**Članak 11.**

1) Glasovanje za tijela Komore obavlja se na glasačkim listićima.

2) Glasački listić sadrži:

– naznaku za koje tijelo Komore se provode izbori,

– ime i prezime kandidata; godina rođenja; mjesto stanovanja;

– identifikacijsku oznaka listića,

– upute za glasovanje.

3) Na glasačkom listiću navode se kandidati onim redom kako su navedeni na listi kandidata (abecedni red Ime i Prezime).

4) Ispred imena i prezimena odnosno naziva tvrtke svakog kandidata navodi se redni broj.

**Članak 12.**

1) Glasa se samo za kandidate navedene na glasačkom listiću.

2) Glasački listić popunjava se tako da se zaokruži broj ispred imena i prezimena odnosno naziva tvrtke kandidata.

**Članak 13.**

3) Važeći glasački listić jest onaj iz kojega se na siguran i nedvojben način može utvrditi volja birača i okolnost za kojeg je kandidata birač glasovao.

**Članak 14.**

Nevažeći glasački listić jest:

1. Nepopunjeni glasački listić,
2. Glasački listić popunjen tako da se ne može sa sigurnošću utvrditi volja birača i okolnost za kojeg je kandidata birač glasovao,
3. Glasački listić na kojem je birač glasovao za više kandidata od onoga broja koji je definiran za izbor za određeno tijelo Komore

**Članak 15.**

Pobijedio je onaj kandidat koji je dobio natpolovičnu većinu glasova prisutnih birača ili najveći broj glasova.

U slučaju da niti jedan kandidat nije dobio potreban broj glasova ide se u drugi krug glasovanja u koji ulaze dva kandidata koji su dobili najveći broj glasova.

Drugi krug glasovanja provodi se isti dan ukoliko se izbori provode uživo.

Ukoliko se izbori provode online drugi krug izbora provodi se na dan koji će odrediti Povjerenstvo za provođenje izbora.

**Članak 16.**

Ukoliko dva ili više kandidata dobiju jednaki broj glasova, glasovanje se ponavlja u drugom krugu tako da se glasa samo za kandidate koje imaju jednaki broj glasova u prvom krugu. Izabran je onaj kandidat koji je dobio više glasova, dok se na glasačkom listiću zaokružuje samo jedan kandidat.

**Članak 17.**

1. Prigovor zbog nepravilnosti u postupku kandidiranja ili u postupku izbora podnosi se na za to predviđenim obrascima utvrđenim od strane Povjerenstva.
2. Prigovor može podnijeti svaki kandidat, a podnosi se Povjerenstvu u roku od 12 sati računajući od isteka dana kad je izvršena radnja na koju je stavljen prigovor elektroničkim putem na e-mail: [clanstvo@komora.hr](mailto:clanstvo@komora.hr) s naznakom: „za Povjerenstvo za provođenje izbora Hrvatske poljoprivredne komore – prigovor“
3. Prigovor iz stavka 1. može se odnositi na:
   * prigovor na obrazloženje na odbacivanje prijedloga za kandidiranje,
   * prigovor na utvrđivanje izbornih rezultata (nevažeći glasački listići, netočno prebrojavanje glasova).
4. Povjerenstvo je dužno pismeno odgovoriti podnositelju prigovora u roku od 3 dana, računajući od dana podnošenja prigovora.

**Članak 18.**

Povjerenstvo će na temelju zapisnika Biračkog odbora, bez odlaganja objaviti:

1) broj birača upisanih u popis birača, broj birača koji su glasovali, koliko glasova je dobio pojedini kandidat i koliko je bilo nevažećih glasačkih listića,

2) ime i prezime kandidata koji je dobio najviše glasova.

**Članak 19.**

1) Kandidati mogu odustati od prijedloga svoje kandidature najkasnije u roku od 48 sata od dana objave kandidature na web stranice Komore.

2) U slučaju iz stavka 1. ovoga članka, Povjerenstvu se mora dostaviti pisana obavijest o odustanku kandidature na e-mail [clanstvo@komora.hr](mailto:clanstvo@komora.hr)

**Članak 20.**

1) Ako Povjerenstvo, odlučujući o prigovoru, utvrdi da je bilo nepravilnosti koje su bitno utjecale ili su mogle utjecati na rezultate izbora, poništit će radnje u postupku i odrediti da se u određenom roku, koji mora omogućiti da se izbori održe u rokovima kako su raspisani, te radnje ponove.

2) Ako ne postoji mogućnost ponavljanja poništenih radnji iz stavka 1. ovoga članka, odnosno ako se utvrđene nepravilnosti odnose na postupak glasovanja, a bitno su utjecale ili mogle utjecati na rezultate izbora u smislu drugačije podjele mandata, Povjerenstvo poništava izbore te određuje rok za njihovo ponavljanje.

**Članak 21.**

Odluka Povjerenstva iz članka 20. ovog akta je konačna.

1. **IZBORI ZA ČLANOVE SKUPŠTINE HPK**

**Članak 22.**

1. Za delegate Skupštine Komore iz pojedine županije mogu se kandidirati svi upisani/usklađeni OPG-ovi u Upisnik OPG-ova (obavezni članovi) iz te županije, s obzirom na mjesto sjedišta gospodarstva (sukladno podacima iz Upisnika OPG-a na dan 31.12.2021. godine), koji su platili članarinu do datuma predaje kandidature te dostavili sve potrebne obrasce, svi upisani poslovni subjekti u Upisnik poljoprivrednika (dobrovoljni članovi na 31.12.2021. godine) te fizičke osobe, koje su potpisale Izjavu o pristupanju i uplatile članarinu do datuma predaje kandidature te dostavile sve potrebne obrasce.
2. Prijedlog kandidatura za delegate Skupštine se dostavlja putem popunjenog Obrasca utvrđenog od strane Povjerenstva, koji je objavljen na službenim stranicama Komore.

Prijedlog kandidature za delegate Skupštine mora se dostaviti skenirano putem e-maila [clanstvo@komora.hr](mailto:clanstvo@komora.hr). S naznakom u nazivu e-maila: „Za Povjerenstvo za provođenje izbora za Skupštinu Hrvatske poljoprivredne komore - prijedlog kandidature“

1. Uz prijedlog iz stavka 1. i 2. ovoga članka obvezno se dostavlja sljedeće:

* Popunjeni Obrazac „Prikupljanje potpisa za delegate u Skupštinu HPK“ – 15 potpisa – nije javno
* Preslika osobne iskaznice – nije javno
* Obrazac Izjava o nekažnjavanju - nije javno
* Obrazac „Životopis kandidata i opis gospodarstva“ s fotografijom kandidata. – javno

Podnositelj prijedloga mora biti osoba koja ispunjava uvjete iz članka 22 ovog akta, imati uplaćenu godišnju članarinu za 2021. godinu te priložiti uz prijedlog za kandidaturu sve propisane priloge, u protivnom Povjerenstvo prijedlog odbacuje.

**Članak 23.**

Povjerenstvo će odlučiti o prihvaćanju kandidature i objaviti sve pravovaljano predložene kandidate, najkasnije u roku od 5 dana od završetka roka za zaprimanje prijedloga.

**Članak 24.**

Članovi Komore biraju delegate (članove) Skupštine neposredno na izborima.

(2) U Skupštini se osigurava razmjerna zastupljenost članova Komore u odnosu na poslovanje Komore.

(3) Skupština se formira od delegata koji se biraju proporcionalno broju članova u svakoj županiji

(4) Svaka županija bira predstavnike u Skupštinu Komore proporcionalno broju članova Komore u toj županiji, na način da na svakih započetih 1000 (tisuću) članova ta županija ima pravo na jednog predstavnika u Skupštini.

(5) Broj članova utvrđuje se prema evidencijama Komore na dan raspisivanja izbora.

(6) Uvjeti, pravila i rokovi kandidiranja za izbor članova Skupštine uređuju se Pravilnikom za provođenje izbora

(7) Članovi Skupštine biraju se na mandat od četiri godine.

**Članak 25.**

1. Izbori za predstavnike u Skupštinu provode se tako da se područje Republike Hrvatske podijeli na 21 izbornu jedinicu – područja županija i Grada Zagreba.

Za predložene kandidate bira se po županijama. Za kandidate iz jedne županije mogu glasovati članove Komore samo iz te županije.

U svakoj županiji bira se broj delegata sukladno broju članova u toj županiji.

Na izborima delegati u Skupštinu biraju se s liste predloženih kandidata tajnim glasovanjem sukladno članka 14 Statuta HPK putem online platforme FairVotes po županijama.

Oni kandidati koji su dobili najviše glasova u svojim županijama postaju članovima Skupštine.

Maksimalan broj članova Skupštine je 71:

|  |  |
| --- | --- |
| Županija | Broj delegata |
| **Bjelovarsko-bilogorska** | 6 |
| **Brodsko-posavska** | 4 |
| **Dubrovačko-neretvanska** | 2 |
| **Grad Zagreb** | 2 |
| **Istarska** | 3 |
| **Karlovačka** | 3 |
| **Koprivničko-križevačka** | 5 |
| **Krapinsko-zagorska** | 3 |
| **Ličko-senjska** | 3 |
| **Međimurska** | 2 |
| **Osječko-baranjska** | 5 |
| **Požeško-slavonska** | 3 |
| **Primorsko-goranska** | 2 |
| **Sisačko-moslavačka** | 4 |
| **Splitsko-dalmatinska** | 3 |
| **Šibensko-kninska** | 2 |
| **Varaždinska** | 2 |
| **Virovitičko-podravska** | 4 |
| **Vukovarsko-srijemska** | 5 |
| **Zadarska** | 4 |
| **Zagrebačka** | 4 |
| **UKUPNO:** | **71** |

**Članak 26.**

Ukoliko dva ili više kandidata dobiju jednaki broj glasova, glasovanje se ponavlja u drugom krugu na način da se glasa samo za te kandidate koje imaju jednaki broj glasova u prvom krugu. Izabran je onaj kandidat koji je dobio više glasova, dok se na glasačkom listiću zaokružuje samo jedan kandidat.

Datum provedbe drugog kruga određuje Povjerenstvo.

**Članak 27.**

Birači glasaju prema prebivalištu nositelja OPG-a, odnosno prema prebivalištu poslovnih subjekata.

1. **IZBORI ZA PREDSJEDNIKA HPK**

**Članak 28 .**

Izbori za predsjednika Hrvatske poljoprivredne komore provode se tako da članovi Skupštine na Izbornoj skupštini s liste predloženih kandidata sukladno članku 22. Statuta, tajnim glasovanjem biraju predsjednika Komore.

Kandidat za predsjednika Komore mora biti član Komore, sukladno članku 22. Statuta.

Izabrani kandidat za Predsjednika postaje član i Predsjednik Upravnog odbora Komore te predsjednik Predsjedništva Komore.

**Članak 29.**

1. Prijedlog kandidature se dostavlja putem popunjenog Obrasca utvrđenog od strane Povjerenstva, koji je objavljen na službenim stranicama Komore.
2. Prijedlog kandidature (popunjeni skenirani obrazac) mora se dostaviti elektroničkim putem na e-mail adresu: [clanstvo@komora.hr](mailto:clanstvo@komora.hr) s naznakom »za Povjerenstvo za provođenje izbora za Predsjednika Hrvatske poljoprivredne komore - prijedlog kandidature« i to u roku određenom od strane Povjerenstva.
3. Uz prijedlog iz stavka 2. ovoga članka obvezno se dostavlja i:

* Životopis kandidata s fotografijom i opisom svojeg rada, gospodarstva/firme/obrta itd – javno.
* Program rada za naredno razdoblje od 4 godine - javno
* Izjava o nekažnjavanju – nije javno
* Potvrda porezne uprave da podnositelj prijave nema duga temeljem poreza i doprinosa – nije javno
* Popunjeni Obrazac „Prikupljanje potpisa za Predsjednika HPK“ – 10 potpisa članova novoizabrane Skupštine – nije javno.

1. Podnositelj prijedloga mora biti osoba koja ispunjava uvjete iz članka 28. stavka 2 ovog akta, priložiti uz prijedlog za kandidaturu sve propisane priloge i platiti godišnju članarinu za 2021. godinu do dana podnošenja kandidature. U protivnom Povjerenstvo prijedlog odbacuje.
2. Povjerenstvo će odlučiti o prihvaćanju kandidature i objaviti sve pravovaljano predložene kandidate, najkasnije u roku od 3 dana od završetka roka za zaprimanje prijedloga.

**Članak 30.**

Izabrani delegati u Skupštinu HPK na Izbornoj skupštini biraju Predsjednika HPK.

Izbori za Predsjedništvo, Nadzorni odbor i Sud časti HPK se provode na prvoj sljedećoj Skupštini, koju saziva Predsjednik Komore.

Izborna skupština će se održati na dan koji odredi Povjerenstvo.

Izborna skupština će se održati u mjestu sjedišta Hrvatske poljoprivredne komore – Gradu Zagrebu.

Glasovanje za Predsjednika Komore provodi se na glasačkim listićima određenim Povjerenstvom.

Birački odbor će članovima Skupštine podijeliti glasačke listiće s imenima kandidata.

Na glasačkom listiću se zaokružuje jedan broj ispred imena kandidata odnosno naziva tvrtke/organizacije itd.

Kandidat koji je dobio natpolovičnu većinu glasova postaje Predsjednik Komore. Ako niti jedan od predloženih kandidata ne dobije potreban broj glasova, glasovanje se ponavlja u drugom krugu tako da se glasuje za jednog od dvoje kandidata koji su ostvarili najveći broj glasova u prvom krugu, dok se na glasačkom listiću zaokružuje samo jedan kandidat.

Ukoliko dva ili više kandidata za izbor predsjednika Komore dobiju jednaki broj glasova glasovanje se ponavlja u drugom krugu na način da se glasa samo za te kandidate koje imaju jednaki broj glasova u prvom krugu. Izabran je onaj kandidat koji je dobio više glasova, dok se na glasačkom listiću zaokružuje samo jedan kandidat.

Drugi krug izbora provodi se isti dan.

Ukoliko zbog epidemioloških mjera (zabrana bilo kojih okupljanja zbog Covid 19) ili više sile neće biti moguće provesti izbornu Skupštinu uživo ista će se održati online.

Ostali detalji provedbe glasovanja bit će definirani Poslovnikom o radu Izborne skupštine.

1. **IZBORI ZA ČLANOVE UPRAVNOG ODBORA KOMORE**

**Članak 31.**

Izabrani delegati u Skupštinu na Izbornoj skupštini biraju članove Upravnog odbora HPK.

Sukladno članku 16 Statuta HPK Upravni odbor čine predsjednik, dva zamjenika i članovi koje bira Skupština u skladu sa Statutom.

Članovi Upravnog odbora biraju se na mandat od četiri godine

(2) Izbori za članove Upravnog odbora se provode na način da se iz svake županije bira jedan član Upravnog odbora.

(3) Svaki član Skupštine, tajnim glasovanjem bira članove Upravnog odbora iz svoje županije.

(4) Upravni odbor čini predsjednik Komore, dva zamjenika predsjednika i 21 član.

**Članak 32.**

Birački odbor će članovima Skupštine podijeliti glasačke listiće po županijama.

U županijama gdje ima tri ili više delegata u Skupštini, oni će međusobno izabrati jednog predstavnika u Upravni odbor. Svi delegati su kandidati za izbor člana Upravnog odbora iz te županije. Glasovanje se odvija putem glasačkog listića gdje su navedeni svi delegati iz te županije. Delegat koji dobije najviše glasova postaje član Upravnog odbora iz te županije.

Kandidat iz županija s dva delegata u Skupštini, koji je dobio najviše glasova na izborima u svojoj županiji postaje član Upravnog odbora.

Kandidati iz županija s tri i više delegata u Skupštini glasovat će međusobno putem tajnog glasanja. Delegat koji dobije najviše glasova postaje članom Upravnog odbora. Ukoliko dva kandidata dobiju jednaki broj glasova, u Upravni odbor bira se onaj kandidat koji je dobio najviše glasova na izborima u svojoj županiji.

Ostali detalji provedbe glasovanja bit će određeni Poslovnikom o radu Izborne skupštine.

1. **IZBORI ZA PREDSJEDNIŠTVO KOMORE**

**Članak 33.**

Izbori za Predsjedništvo Komore provodi se na prvoj sljedećoj Skupštini nakon Izborne skupštine.

Predsjedništvo Komore sukladno članku 20 Statuta čine:

* Predsjednik Komore, koji je ujedno i predsjednik Predsjedništva
* Tri člana Predsjedništva, koje biraju članovi Skupštine Komore svaki za svoju regiju.
* Zamjenici predsjednika Komore.

**Članak 34.**

Članovi Skupštine tajnim glasovanjem biraju jednog člana Predsjedništva iz svoje regije.

Članovi Predsjedništva biraju se na način da se područje Republike Hrvatske podijeli na tri regije:

Središnja Hrvatska (Grad Zagreb, Zagrebačka županija, Varaždinska županija, Sisačko-moslavačka županija, Međimurska županija, Krapinsko-zagorska županija, Koprivničko-križevačka županija i Karlovačka županija),

Istočna Hrvatska (Bjelovarsko-bilogorska županija, Brodsko-posavska županija, Osječko-baranjska županija, Požeško-slavonska županija, Virovitičko-podravska županija i Vukovarsko-srijemska županija) te

Južna Hrvatska (Zadarska županija, Šibensko-kninska županija, Splitsko-dalmatinska županija, Primorsko-goranska županija, Ličko-senjska županija, Istarska županija i Dubrovačko-neretvanska županija).

**Članak 35.**

Članovi Predsjedništva se biraju iz redova članova Skupštine nakon provedenog postupka prijave kandidature, na prvoj sljedećoj Skupštini koju saziva predsjednik Komore sukladno članku 22 Statuta.

Prijedlog kandidature za člana Predsjedništva (popunjen i skeniran) dostavlja se putem elektroničke pošte na e-mail [clanstvo@komora.hr](mailto:clanstvo@komora.hr) s naznakom „Za Povjerenstvo za provođenje izbora za člana Predsjedništva Hrvatske poljoprivredne komore - prijedlog kandidature“, i to na obrascu i u roku određenom od strane Povjerenstva.

Povjerenstvo će odlučiti o prihvaćanju kandidature i objaviti sve pravovaljano predložene kandidate na internetskim stranicama Komore.

Članovi Skupštine po regijama tajnim glasovanjem biraju tri člana predsjedništva, jednog za svaku regiju. Kandidat koji je dobio natpolovičnu većinu glasova u svojoj regiji postaje član Predsjedništva.

Ukoliko niti jedan od predloženih kandidata ne dobije potreban broj glasova, glasovanje se ponavlja u drugom krugu na način da se glasuje za jednog od dvoje kandidata koji su ostvarili najveći broj glasova u prvom krugu, dok se na glasačkom listiću zaokružuje samo jedan kandidat.

Ukoliko dva ili više kandidata dobiju jednaki broj glasova glasovanje se ponavlja u drugom krugu na način da se glasa samo za te kandidate koje imaju jednaki broj glasova u prvom krugu. Izabran je onaj kandidat koji je dobio više glasova, dok se na glasačkom listiću zaokružuje samo jedan kandidat.

Drugi krug se provodi isti dan.

Ostali detalji izbora članova Predsjedništva bit će određeni Poslovnikom za provođenje Skupštine HPK.

Ukoliko se zbog epidemioloških mjera (zabrana bilo kojih okupljanja zbog Covid 19) ili više sile neće biti moguće provesti izbori uživo na Skupštini isti će se održati online.

1. **IZBORI ZA NADZORNI ODBOR HPK**

**Članak 36.**

Izbori za Nadzorni odbor se provode na prvoj sljedećoj Skupštini nakon Izborne skupštine.

(1) Nadzorni odbor čine Predsjednik i četiri člana koje bira Skupština.

(2) Članovi Nadzornog odbora ne mogu istodobno biti članovi Skupštine, Upravnog odbora, ni predsjednik Komore.

(3) Članovi Nadzornog odbora biraju se na mandat od četiri godine.

Sukladno članku 28 stavku 2 Statuta članovi Nadzornog odbora biraju se tajnim glasovanje na Skupštini Komore nakon prethodnog postupka kandidiranja.

Postupak kandidiranja i izbori za Nadzorni odbor provodi Povjerenstvo za provedbu izbora.

1. Prijedlog kandidature (skenirano) dostavlja se elektroničkim putem na e-mail [clanstvo@komora.hr](mailto:clanstvo@komora.hr) s naznakom „za Povjerenstvo za provođenje izbora za Nadzorni odbor Hrvatske poljoprivredne komore - prijedlog kandidature“ i to na obrascu i u roku određenom od strane povjerenstva.
2. Uz prijedlog iz stavka 1. ovoga članka obvezno se dostavlja i:

* Životopis kandidata – javno
* Izjava o nekažnjavanju – nije javno
* Potvrda porezne uprave da podnositelj prijave nema duga temeljem poreza i doprinosa – nije javno
* Preslika osobne iskaznice – nije javno

1. Kandidati za članove Nadzornog odbora trebaju imati osnovno znanje iz područja ekonomije/računovodstva ili imati prethodno iskustvo u obavljanju nadzora materijalno-financijskog poslovanja ili sudjelovanja u radu Nadzornog odbora drugih organizacija.

Za članove Nadzornog odbora Komore mogu se kandidirati osobe koje ispunjavaju uvjete propisane ovim Pravilnikom.

**Članak 37.**

Podnositelj prijedloga kandidature mora biti osoba koja ispunjava uvjete iz članka 36. ovog akta, te priložiti uz prijedlog za kandidaturu sve propisane priloge, u protivnom Povjerenstvo prijedlog odbacuje.

Povjerenstvo će odlučiti o prihvaćanju kandidature i objaviti sve pravovaljano predložene kandidate u roku od 3 dana od završetka roka za zaprimanje prijedloga.

Glasovanje se provodi tajno na Skupštini putem glasačkih listića.

Ukoliko niti jedan od predloženih kandidata ne dobije potreban broj glasova, glasovanje se ponavlja u drugom krugu na način da se glasuje za jednog od dvoje kandidata koji su ostvarili najveći broj glasova u prvom krugu, dok se na glasačkom listiću zaokružuje samo jedan kandidat.

Ukoliko dva ili više kandidata dobiju jednaki broj glasova glasovanje se ponavlja u drugom krugu na način da se glasa samo za te kandidate koje imaju jednaki broj glasova u prvom krugu. Izabran je onaj kandidat koji je dobio više glasova, dok se na glasačkom listiću zaokružuje samo jedan kandidat.

Drugi krug se provodi isti dan.

Ukoliko se zbog epidemioloških mjera (zabrana bilo kojih okupljanja zbog Covid 19) ili više sile neće biti moguće provesti izbori na Skupštini uživo isti će se održati online.

Ostale detalje izbora članova Nadzornog odbora bit će određeni Poslovnikom za provođenje Skupštine HPK.

Nakon provedenih izbora konstituirajuću sjednicu Nadzornog odbora saziva Predsjednik Komore.

1. **IZBORI ZA SUD ČASTI HPK**

**Članak 38.**

1. Izbori za Sud časti se provode na prvoj sljedećoj Skupštini Komore nakon Izborne skupštine.
2. Sud časti Komore čini predsjednik i dva člana.
3. Predsjednika i članove Suda časti bira Skupština na prijedlog Upravnog odbora.
4. Član Suda časti ne može biti članom Upravnog odbora, Nadzornog odbora ili stalne arbitraži.
5. Članovi Suda časti biraju se na mandat od 4 godine.
6. Članovima suda časti mogu biti samo članovi Skupštine.

Ukoliko se zbog epidemioloških mjera (zabrana bilo kojih okupljanja zbog Covid 19) ili više sile neće biti moguće provesti izbori na Skupštini uživo isti će se održati online.

1. **ZAVRŠNE ODREDBE**

**Članak 39.**

Službeni rezultati na internetskim stranicama Komore objavit će se nakon odlučivanja o svim prigovorima podnesenim u zaštiti biračkog prava odnosno proteka rokova za njihovo podnošenje.

**Članak 40.**

Ovaj akt stupa na snagu danom donošenja, a objavit će se na internetskoj stranici komore www.komora.hr.

U Zagrebu, 11.01.2022.

**POVJERENSTVO ZA PROVEDBU IZBORA U HRVATSKOJ POLJOPRIVREDNOJ KOMORI**